Uppeldis-, fíkni- og fjölskyldufræðingur varar við frumvarpi heilbrigðisráðherra um afglæpavæðingu neysluskammta fíkniefna og telur að það leiði til aukinnar neyslu meðal barna- og ungmenna.
Frumvarp heilbrigðisráðherra felur í sér að það verður ekki lengur refsivert fyrir einstaklinga 18 ára og eldri að kaupa eða vera með neysluskammta af fíkniefnum. Tilefni frumvarpsins er sú stefnumörkun stjórnvalda að meðhöndla eigi vanda vímuefnanotenda í heilbrigðiskerfinu fremur en í dómskerfinu.
Skiptar skoðanir eru um þetta frumvarp og hátt í þrjátíu umsagnir hafa borist velferðarnefnd Alþingis sem hefur það nú til umfjöllunar.
Guðrún Ágústa Ágústsdóttir, uppeldis-, fíkni- og fjölskyldufræðingur, segir að verði frumvarpið að lögum sendi það röng skilaboð til barna og ungmenna.
Það eru auglýsingar í öllu þeirra nærumhverfi um alls konar fíkniefn. Þetta er í tölvuleikjum, þetta er í tónlistarmyndböndum, bíómyndum, hlaðvörpum, sjónvarpsþáttum þetta er út um allt.
Og ef við ætlum að afglæpavæða neysluskammta þá erum við svolítið að segja við ungmenninn okkar, þetta er ekkert hættulegt, þetta er ekkert mál
Guðrún segir dæmi um að börn allt niður í 12 ára séu að neyta fíkniefna reglulega. Helst séu þau að nota kannabisefni eða spice sem er sett í rafrettur. Auka þurfi forvarnarstarf verulega áður en farið sé að ræða um afglæpavæðingu.
Eins og ég sé þetta núna þá höfum við svolítið sofnað á verðinum.
Ég tel að unga kynslóðin okkar sé ekki alveg tilbúin til þessa skrefs